b'\n_START_ARTICLE_\nVladimir \xc5\xa0ore\n_START_PARAGRAPH_\nVladimir \xc5\xa0ore (Split, 6. svibnja 1880. - Split, 20. travnja 1965.), biv\xc5\xa1i predsjednik Hajduka, spominje se kao peti suosniva\xc4\x8d kluba, i \xc4\x8detvrti predsjednik Hajduka na \xc4\x8dijem je polo\xc5\xbeaju od od 5. listopada 1913. do 6. srpnja 1921., zamijeniv\xc5\xa1i Grgu An\xc4\x91elinovi\xc4\x87a.\n_START_SECTION_\n\xc5\xbdivotopis\n_START_PARAGRAPH_\nRodio se je u Splitu. U rodnom gradu zavr\xc5\xa1io je Veliku realku. Studirao je gra\xc4\x91evinu na gra\xc4\x91evinskom fakultetu u Grazu na kojem je diplomirao 1906. godine. U \xc5\xa1portu je bio aktivan i prije nego je osnovan Hajduk. Bio je \xc4\x8dlan splitskog ogranka Hrvatskog sokola. U tom je svojstvu bio sudionik pripreme prve javne nogometne utakmice u splitskom okru\xc5\xbeju, a to je bila utakmica koji su splitski sokola\xc5\xa1i odigrali 21. lipnja 1903. prigodom izleta u Trogir. S kolegama je do\xc5\xa1ao u Trogir nekoliko dana prije radi ucrtavanja crta na igrali\xc5\xa1tu i postavljanja gredica za branke. \xc5\xa0est godina poslije \xc5\xa0ore je pojavljuje me\xc4\x91u suosniva\xc4\x8dima splitskog \xc5\xa0port kluba. _NEWLINE_U svojim sje\xc4\x87anjima jedan od osniva\xc4\x8da Hajduka Lucijan Stella svjedo\xc4\x8di kako je zajedno s Fabijanom Kaliternom "ukop\xc4\x8dao" poznatog \xc5\xa1porta\xc5\xa1a i graditelja Vladimira \xc5\xa0oru. Svjedo\xc4\x8di da su njih trojica bili potpisnici molbe za osnivanje kluba. _NEWLINE_Nakon nekoliko predsjednika \xc4\x8diji je mandat bio jednogodi\xc5\xa1nji, \xc5\xa0ore je predsjedavao osam godina Hajdukom. Duljini mandata pridonio je i Veliki rat, no za to vrijeme Hajduk nije prestao postojati. \xc5\xa0ore se 1918. i 1919. mnogo anga\xc5\xbeirao da klub po\xc4\x8dne opet raditi. Trebalo je nekako sastaviti mom\xc4\x8dad, od koje je dio poginuo, razbolio se, ostario, a dio se je razasuo po svijetu. _NEWLINE_Na dne kad je osnovan Splitski nogometni podsavez, \xc5\xa0ore je izabran za prvog predsjednika. Du\xc5\xbenost je obna\xc5\xa1ao do 1921. godine. Iste je godine postao \xc4\x8dlan uprave Biciklisti\xc4\x8dkog kluba Splita. Osim ovih \xc5\xa1portova, \xc5\xa0ore je bio aktivan i u ma\xc4\x8devanju i plivanju. _NEWLINE_Vladimir \xc5\xa0ore bio je ugledni gra\xc4\x91evinski poduzetnik u Splitu svog vremena. \xc4\x8cesto je vlastitim novce pomagao Hajduk. _NEWLINE_1930-ih godina poslovne obveze i zdravstveno stanje udaljiile su ga iz \xc5\xa1porta. Na Hajdukovim je utakmica bio redovni posjetitelj sve do duboke starosti. _NEWLINE_Umro je 1965. godine. Pokopan je na Lovrincu.'